Aerodromlarni tugatish tartibi toʻgʻrisidagi nizomni tasdiqlash haqida
(resolution, 2020-04-15)

Oʻzbekiston Respublikasi Havo kodeksining 34-moddasiga muvofiq Vazirlar Mahkamasi qaror qiladi: 1. Aerodromlarni tugatish tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Parvozlar xavfsizligini nazorat qilish davlat inspeksiyasi ikki oy muddatda idoraviy normativ-huquqiy hujjatlarni ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.I. Zakirov zimmasiga yuklansin. 1. Mazkur Nizom Oʻzbekiston Respublikasi Havo kodeksining 34-moddasiga muvofiq aerodromlarni tugatish (shu jumladan, ularni boshqa joyga koʻchirish maqsadida) tartibini belgilaydi. 2. Ushbu Nizom fuqaro, eksperimental va davlat aviatsiyasining sertifikatlangan aerodromlariga, shuningdek, birgalikda foydalanish (joylashish) aerodromlariga tatbiq etiladi. 3. Aerodromlarni tugatish, shu jumladan, ularni boshqa joyga koʻchirish quyidagi sabablarga koʻra amalga oshiriladi: aerodrom asosiy elementlarining tabiiy eskirishi yoki tabiiy ofatlar natijasida vayron boʻlishi va foydalanishga yaroqsizligi tufayli; davlatning milliy xavfsizligi manfaatlarini koʻzlab; aerodrom ekspluatantining foydalanishida boʻlgan yer uchastkasi yoki uning bir qismi olib qoʻyilganligi munosabati bilan; bosh rejaga muvofiq shaharlar va aholi punktlarini rivojlantirish munosabati bilan; atrof-muhitga, fuqarolarning hayoti va sogʻligʻiga zararli taʼsiri tufayli. Aerodromlarni tugatish, shu jumladan, ularni boshqa joyga koʻchirish ishlari Qonun hujjatlarida nazarda tutilgan boshqa hollarda ham amalga oshirilishi mumkin. 4. Aerodromlarni tugatish, shu jumladan, ularni boshqa joyga koʻchirish quyidagi shartlar bajarilgan holda amalga oshiriladi: aerodromlarning tugatilishi Oʻzbekiston Respublikasi jismoniy va yuridik shaxslarining hamda boshqa davlatlarning aerodromga nisbatan huquqlari yoki manfaatlarini buzmasa; aerodromlarning tugatilishi fuqarolarning hayotiga va sogʻligʻiga yoki atrof-muhit xavfsizligiga tahdid solmasa; aerodromlarning tugatilishi davlatning milliy xavfsizligi manfaatlarini va parvozlar xavfsizligini buzmasa. 5. Aerodromlarni tugatish, shu jumladan, ularni boshqa joyga koʻchirish toʻgʻrisidagi qaror (bundan buyon matnda qaror deb yuritiladi) Oʻzbekiston Respublikasi Vazirlar Mahkamasi bilan kelishilgan holda aerodrom ekspluatanti tomonidan qabul qilinadi. Qaror quyidagilarni oʻz ichiga olishi kerak: aerodrom ekspluatantining nomi va maʼlumotlari; aerodrom (uchish maydoni, yerda boshqarish yoʻlaklari, perron oʻlchamlari, uchish-qoʻnish yoʻlagining xususiyatlari va aerodromning ishga tushirilgan sanasi) toʻgʻrisidagi maʼlumotlar; aerodromlarni tugatish, shu jumladan, ularni boshqa joyga koʻchirish sabablari; aerodromlarni tugatish, shu jumladan, ularni boshqa joyga koʻchirish muddatlari. 6. Kelishish uchun qaror yozma ravishda rasmiylashtiriladi va aerodromlar tugatilishidan yoki ular boshqa joyga koʻchirilishidan uch oy oldin koʻrib chiqish uchun Oʻzbekiston Respublikasi Vazirlar Mahkamasiga yuboriladi. Qaror bilan bir qatorda aerodrom ekspluatanti Oʻzbekiston Respublikasi Vazirlar Mahkamasiga aerodrom hududida joylashgan inshootlar va jihozlarni demontaj qilish va oʻrnatish tartibi toʻgʻrisida ishlab chiqilgan va tasdiqlangan yoʻriqnomani kiritadi. 7. Aerodromlarni tugatish, shu jumladan, ularni boshqa joyga koʻchirish toʻgʻrisidagi qarorni koʻrib chiqish ushbu Nizomning 1-ilovasiga muvofiq amalga oshiriladi. 8. Oʻzbekiston Respublikasi Vazirlar Mahkamasi taqdim etilgan hujjatlarni bir oy muddatda koʻrib chiqadi va aerodromlarni tugatish, shu jumladan, ularni boshqa joyga koʻchirish boʻyicha komissiya (bundan buyon matnda komissiya deb yuritiladi) tuzadi. Komissiya tarkibiga manfaatdor vazirlik va idoralar vakillari, aerodrom ekspluatanti hamda zarur boʻlgan hollarda tegishli ilmiy-tadqiqot va loyiha tashkilotlarining vakillari kiritiladi. Tugatilayotgan yoki boshqa joyga koʻchirilayotgan aerodrom yoxud uning mulkining bir qismi davlat mulki boʻlgan hollarda komissiya tarkibiga Oʻzbekiston Respublikasi Davlat aktivlarini boshqarish agentligi va Oʻzbekiston Respublikasi Iqtisodiyot va moliya vazirligining yoki ularning hududiy organlarining vakillari kiritiladi. 9. Ushbu Nizomning 4, 5 va 6-bandlarida nazarda tutilgan sabablar mavjud boʻlmasa hamda aerodromdan foydalanuvchi tomonidan belgilangan shartlarga rioya qilinmagan boʻlsa Oʻzbekiston Respublikasi Vazirlar Mahkamasi aerodromlarni tugatishni, shu jumladan ularni boshqa joyga koʻchirishni rad etishi mumkin. 10. Komissiya tuzilgan kundan boshlab 30 kun ichida: hujjatlarni oʻrganadi, aerodromni koʻzdan kechiradi, uning texnik va ekspluatatsion holatini belgilaydi; aerodromdan hamda uning alohida inshootlari va jihozlaridan doimiy foydalanish imkoniyati mavjudligini yoki mavjud emasligini aniqlaydi; ushbu Nizomning 5- va 6-bandlarida nazarda tutilgan aerodromlarni tugatish shartlariga rioya etilishini tekshiradi; ushbu Nizomning 2-ilovasiga muvofiq aerodromni tugatish, shu jumladan, uni boshqa joyga koʻchirish imkoniyati toʻgʻrisida dalolatnoma (bundan buyon matnda dalolatnoma deb yuritiladi) tuzadi. 11. Dalolatnomada aerodrom inshootlari va jihozlarining texnik va ekspluatatsion holatining tekshiruvi, tekshiruv natijalari, shuningdek, aerodromni tugatish, shu jumladan uni boshqa joyga koʻchirish imkoniyati mavjudligi yoki mavjud emasligi toʻgʻrisidagi xulosa aks ettirilishi kerak. Dalolatnoma ikki nusxada tuziladi va komissiyaning barcha aʼzolari tomonidan imzolanadi. Aerodrom inshootlari va jihozlarini tekshirish natijalari boʻyicha ularning texnik holatini baholash dalolatnomasi va obyektlar yoki jihozlarni foydalanishdan chiqarish toʻgʻrisidagi dalolatnomalar tuziladi, ular komissiya xulosasiga ilova qilinadi. Komissiya qarori bilan dalolatnomada tugatilayotgan yoki boshqa joyga koʻchirilayotgan aerodromga oid boshqa qoʻshimcha maʼlumotlar ham aks ettirilishi mumkin. 12. Oʻzbekiston Respublikasi Vazirlar Mahkamasiga rasmiylashtirilgan dalolatnoma va unga ilova qilingan hujjatlar kiritiladi. Oʻrganish natijalari boʻyicha aerodromni tugatish, shu jumladan uni boshqa joyga koʻchirish toʻgʻrisida Oʻzbekiston Respublika Vazirlar Mahkamasining reglamentiga muvofiq Vazirlar Mahkamasining qarori loyihasi tayyorlanadi. 13. Oʻzbekiston Respublikasi Vazirlar Mahkamasining qarori aerodromni tugatish, shu jumladan uni boshqa joyga koʻchirish uchun asos boʻladi. 14. Aerodrom tugatilgandan keyin aerodrom ekspluatanti yer uchastkasini maqsadli foydalanish uchun yaroqli holatga keltiradi. 15. Aerodrom ekspluatanti aerodromni tugatish boʻyicha ishlar yakunlangandan soʻng Oʻzbekiston Respublikasi Vazirlar Mahkamasiga tegishli maʼlumotlarni taqdim etadi.